recursal/SuperWikiNEXT-32B huggingface dataset:
**קקדו לבן-ציצית** (שם מדעי: *Lophochroa leadbeateri*) הוא מין של תוכי גדול ממשפחת הקקדואיים המצוי ברחבי יערות האקליפטוס באוסטרליה והוא המין היחיד בסוגו, אם כי כמה חוקרים מסווגים אותו בסוג קקדו בתת-סוג *Licmetis*. קרוי גם **קקדו מיטשל** על שם החוקר והמגלה תומאס מיטשל (Thomas Mitchell‏; 1855-1792).

מאפיינים
--------

אורך קקדו זה 35 ס"מ ומשקלו 365–425 גרם. הוא מזכיר מעט את המין קקדו ורדרד (*Eolophus roseicapilla*), אך בעל נוצות ראש ארוכות וצבעוניות יותר. שני המינים כמעט זהים במראם, אך הזכרים גדולים יותר ולנקבות עיניים אדומות יותר.

חזהו של מין זה ורדרד, והכנפיים והזנב לבנים. הראש מגודל, ורוד ובעל מקור אפור עם בליטה קדמית אדומה קטנה, ציצות לבנות המופנות אחורה ו"כתר", דמוי כובע אינדיאני, היכול להיפרש ולחשוף נוצות לבנות יחד עם נוצות אדומות ומעט צהובות, הקצרות יותר. הם חיים בזוגות בטבע, כנראה לכל החיים.

תוכים מרשימים אלה התמעטו בהדרגה כתוצאה מהשפעת האדם האירופי באוסטרליה, לעומת הקקדו הוורדרד שתפוצתו גדלה. הם חיים באזורים הצחיחים של היבשת וניזונים מעצי אקליפטוס ועצי *Callitris* ו-*Allocasuarina*, צמחים שהסתגלו ליובש של פנים הארץ. הפגיעה בחורש הזה והבאת מיני צמחים אחרים גרם לקקדואים להתרחק האחד מהשני בחיפוש אחר עצי קינון טבעיים, ובכך בודדו האוכלוסיות. הם נפגעו גם מהבאתם של טורפים לא-ילידים לאוסטרליה כמו שועלים וחתולים, הטורפים אותם בצורה יעילה הרבה יותר מטורפיהם הטבעיים - עופות דורסים, לטאות כוח, נחשים וכלבי דינגו. עדיין מצב שימור הנוכחי הוא ללא חשש.

קישורים חיצוניים
----------------

ויקישיתוף מדיה וקבצים בנושא **קקדו לבן-ציצית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* NCBI
* GBIF
 |

* קקדו לבן ציצית, באתר birdsnways

הערות שוליים
------------
**טביתא באביט** (באנגלית: **Tabitha Babbitt**;‏ 9 בדצמבר 1779, הארדוויק, מסצ'וסטס, ארצות הברית - 1853) הייתה ממציאה ועושת-כלים אמריקאית שהשתייכה לכת השייקרים. בין המצאותיה היו המסור הסובב, שיפורים לראש גלגל הטוויה, ושיפורים לשיניים תותבות. לגבי המסור הסובב, לא ברור אם ההמצאה שלה או של שייקר אחר בסביבתה. היא השתייכה לקהילת השייקרים של הרווארד במדינת מסצ'וסטס.

ביוגרפיה
--------

מסור עגול שולחני
שרה (טביתא) באביט נולדה בהארדוויק אשר במדינת מסצ'וסטס. ב-12 באוגוסט 1793 הצטרפה לקהילת השייקרים בעיירה הרווארד.

לבאביט מיוחסת התובנה שלהב עגול יהא יעיל יותר מלהב ישר, והמצאת המסור הסובב הראשון, אשר שימש במנסרה החל משנת 1813. המסור היה מחובר למנוע שהופעל בכוח מים, כדי להקל על ניסור עצים. ככל הנראה, צפתה באביט בגברים מנסרים עץ, ועלה בדעתה שמחצית התנועה שלהם מבוזבזת. המסור הסובב הראשון שייצרה מצוי באולבני במדינת ניו יורק. בהיותה שייקרית, לא ניסתה לרשום פטנט על אף אחת מהמצאותיה. שלוש שנים לאחר המצאת המסור הסובב, רשמו שני צרפתים פטנט על ההמצאה, עליה למדו מקריאת עיתונות שייקרית.

ההיסטוריון מ' סטיבן מילר גורס שבאביט לא הייתה הממציאה הראשונה של המסור הסובב, לפי מועד הצטרפותה לשייקרים. לדבריו, המסור הסובב הומצא בכפר השייקרים מאונט לבנון, בידי איימוס בישופ או בנג'מין ברוס, בשנת 1793, או לחלופין שלא היה המצאה שייקרית כלל.

כמו כן מיוחסת לבאביט המצאה לייצור שיניים תותבות, וראש גלגל טווייה משופר. בנוסף היא חולקת את המצאת המסמרים החתוכים עם איליי וויטני.

הערות שוליים
------------

1. 1 2 3  מ' סטיבן מילר, *Inspired Innovations: A Celebration of Shaker Ingenuity*, הוצאת UPNE, ‏2010, מסת"ב 9781584658504, עמ' 184.
2. ↑  סטיבן ג' פייטרוויץ, *Historical Dictionary of the Shakers*, הוצאת Scarecrow,‏ 2008, מסת"ב 9780810862555, עמ' 104.
3. 1 2  כריסטיאן בקסוורט, *The Shaker Legacy: Perspectives on an Enduring Furniture Style*, הוצאת Taunton,‏ 2000, מסת"ב 9781561583577, עמ' 12.
4. 1 2  קלרה אנדיקוט סירז, *Gleanings from Old Shaker Journals*, הוצאת הוטון מיפלין, 1916, עמ' 275.
5. ↑  מילר, שם, עמ' 184.
6. ↑  מילר, שם, עמ' 181.
7. ↑  אוטם סטנלי, *Mothers and Daughters of Invention*, הוצאת Scarecrow,‏ 1993. עמ' 259, 472, 500.
**אליס דילון** (באירית: **Eilís Dillon**;‏ 7 במרץ 1920 – 19 ביולי 1994) הייתה סופרת אירית אשר ספריה תורגמו ל-14 שפות.

ביוגרפיה
--------

משפחתה של דילון הייתה מעורבת בתנועה האירית הלאומנית. דודה, ג'וזף פלנקט (Joseph Mary Plunkett) היה משורר ועיתונאי, לאומן אירי מן הקוראים לעצמאות אירלנד ומראשי מרידת חג הפסחא, שלאחריה הוצא להורג. דילון התחנכה בבית ספר שנוהל בידי נזירות אחוות אורסולה הקדושה בעיירה סלייגו ועבדה תקופה קצרה בתחום המלונאות והאירוח. בשנת 1940 התחתנה עם קורמק או'קולינן, אשר היה איש אקדמיה מאוניברסיטת קולג' קורק ומבוגר ממנה ב-17 שנים. לזוג נולדו שלושה ילדים לפחות, בהם המשורר האירי איילין נ' קולינן המשמש פרופסור בטריניטי קולג', ואחיו הסופר קורמק אוקולינן שאף הוא משמש פרופסור בטריניטי קולג' ומפרסם בשם העט קורמק מילאר.

בשנות ה-40 החלה דילון החלה לכתוב ספרי ילדים באירית ומאוחר יותר באנגלית, בהם סדרה של סיפורי נוער מצליחים, הבולטים בשהם היו "האי האבוד" (The Lost Island) ו"אי הסוסים" (The Island of Horses), אשר מהדורות חדשות מהן עדיין הודפסו אף 50 שנים לאחר הוצאתם לאור לראשונה.

בשנות ה-60 היא עקרה לרומא. בשנת 1970 נפטר בעלה. בשנת 1973 היא פרסמה את ספרה המצליח ביותר, רומן היסטורי בשם Across the Bitter Sea. בשנת 1974 היא התחתנה בשנית עם מבקר ספרות ומרצה אירי-אמריקאי, ויויאן מרסיר (Vivian Mercier).

דילון הלכה לעולמה בשנת 1994 ונקברה לצד בעלה השני בעיירה קלרה באירלנד. מדי שנה מוענק באירלנד פרס ספרותי לזכרה.

בשנת 1966 ראה אור בעברית ספרה "החטיפה", בתרגום עליזה נצר.

רשימת ספרים
-----------

* The Lost Island (1952)
* The 'San Sebastian' (1953)
* Sent to His Account (1954)
* The House On The Shore (1955)
* The Bitter Glass (1958)
* The Singing Cave (1959)
* The Head of the Family (1960)
* The fort of gold (1961)
* The "Coriander" (1963)
* Bold John Henebry (1965)
* The Road to Dunmore (1966)
* The Sea Wall (1966)
* The Cruise of the Santa Maria (1967)
* The Seals (1968)
* A Herd Of Deer (1969)
* Across the Bitter Sea (1973)
* The Shadow Of Vesuvius (1977)
* Blood Relations (1978)
* Wild Geese (1983)
* Citizen Burke (1984)
* The Seekers (1986)
* The Interloper (1988)
* The Island of Ghosts (1989)
* Children of Bach (1992)

קישורים חיצוניים
----------------

* Eilís Dillon, ביוגרפיה קצרה ורשימה של ספריה. (באנגלית)

הערות שוליים
------------

1. ↑  א. דילון, **החטיפה**. תרגמה עליזה נצר. הוצאת עם עובד, ספרית דן חסכן, 1966

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007278347405171
* BIBSYS: 90771555
* BnF: cb124002220 (data)
* GND: 119458772
* ISNI: 0000 0001 1065 5703
* LCCN: n50027327
* LNB: 000016420
* NDL: 00685621
* NKC: xx0033174
* NTA: 068938969
* SUDOC: 033101612
* VIAF: 61633108
* WorldCat: lccn-n50027327

 |
**טביעת הספינה מוגושואיה** (ברומנית: **Catastrofa navei Mogoșoaia**) התרחשה בבוקר של 10 בספטמבר 1989, כששיירה בת שש דוברות בולגריות, שהובילו מחצבי ברזל, וספינת הדחף Petar Karamincev התנגשו בספינת הנוסעים הרומנייה "מוגושואיה" והטביעו אותה בדנובה, אחרי גאלאץ, במקום הקרוי "נפתול החתולה" (Cotul Pisicii (רומ')), שם מגיע עומק הדנובה ל-20 מטר.

ב-10 בספטמבר 1989, "מוגושואיה", שנבנתה ב-1975, הייתה אמורה לצאת להפלגה מגאלאץ אל כפר הדייגים "גרינדו" (רומ') (לשעבר "פיזיקה", המילה הרומנית ל"חתולה" ומכאן שם הנפתול) בשעה 8:00 בבוקר, אך רב החובל, יון פוסטולקה, עיכב את היציאה בגלל ערפל כבד. כעבור עשר דקות התפזר לפתע הערפל והספינה יצאה לדרך. "מוגושואיה" נועדה לשאת 160 נוסעים, אך באותו היום מספר הנוסעים על סיפונה היה מעל 200, בנוסף לאנשי הצוות. מנגד הגיע השיירה הבולגרית, שמסלולה חתך את מסלול מוגושואיה וכתוצאה מכך נפגעה מוגושואיה פגיעה קשה וגרמה לשקיעתה תוך זמן קצר ביותר. באסון טבעו 213 נוסעים ותשעה אנשי צוות. 15 נוסעים ואיש צוות אחד ניצלו.

קישורים חיצוניים
----------------

* TRAGEDIA MOGOŞOAIA. Cel mai mare dezastru civil din ultimul deceniu al lui Ceuşescu (ברומנית)
* Titanicul românesc. 25 de ani de la scufundarea navei Mogoşoaia. Mărturia unui supravieţuitor: „Vasul s-a scufundat în câteva minute" (ברומנית)
* Mogoşoaia... Mogoşoaia nu mai vine (ברומנית)
**אליס בויד** ( באנגלית:**Alice Boyd**‏; 1825 – 1897) הייתה ציירת באחווה הפרה-רפאליסטית הסקוטית, שהייתה משושלת פנקיל באיירשייר שבסקוטלנד.

ביוגרפיה
--------

אליס בויד נולדה בדרום איירשייר, סקוטלנד, בשנת 1825, בתם של מרגרט לוש וספנסר בויד, משושלת האצולה פנקיל, שמשפחתם התגוררה בטירת פנקיל ( Penkill Castle ) מאז תחילת המאה ה-16. אביה נפטר כשהייתה בת שנה ואמה נישאה בשנית, להנרי קורטני. בשנת 1858 מתה אמה והיא נסעה לניוקאסל און טיין להתגורר זמן מה עם סבה, ויליאם לוש, סוחר אמיד. 

בעת שהותה אצל סבה, אליס הכירה את הצייר והמשורר ויליאם בל סקוט, שהיה אז אמן בית הספר הממשלתי לעיצוב. היא הפכה לתלמידו בשנת 1859.

בערך בתקופה זו, אליס חזרה לטירת פנקיל כדי לגור עם אחיה הבכור ספנסר, האציל ה-13 מפנקיל, שאיתו נשארה קרובה לאורך כל חייה. 

בשנת 1860 ביקר בל סקוט בטירת פנקיל, ובויד והוא התחילו בקשר רומנטי שנמשך עד מותו בשנת 1890. אף על פי שהיה נשוי וסבל מהנישואים, בל סקוט סירב לגרום לשערורייה בכך שיעזוב את אשתו. הפתרון שנמצא: אליס בויד בילתה את החורפים עם ויליאם ואשתו בלונדון, בזמן הקיץ היא וסקוט הגיעו לטירת פנקיל. 

אמנים פרה-רפאליטים אחרים וחבריהם הגיעו גם הם ליצור בטירה פנקיל, ביניהם דנטה גבריאל רוזטי, כריסטינה רוזטי ולורנס אלמה-טדמה. בשנת 1862 צייר דנטה גבריאל רוסטי את דיוקנה של בויד בפרופיל.

אליס בויד, שהוכשרה על ידי בל סקוט, עבדה בז'אנרים דומים: נושאים היסטוריים ומיתיים, נופים ודיוקנאות. היא גם איירה כמה משיריו של בל סקוט.

לאחר מותו בשנת 1890, התפוקה שלה ירדה במהירות. היא לא הציגה הרבה, אם בכלל, במהלך חייה, ורוב עבודותיה עדיין באוספים פרטיים.

בשנת 1865 מת ספנסר אחיה של בויד ולא הותיר ילדים והיא הפכה לאצילה ה-14 וירשה את טירת פנקיל. היא זכתה להרחבת שטח הטירה המקורית לקראת סוף המאה. 

מסמכי המשפחה של בויד מוחזקים על ידי אוניברסיטת פרינסטון וכוללים פרטים שטרם פורסמה מחייה בטירת פנקיל.

קישורים חיצוניים
----------------

ויקישיתוף מדיה וקבצים בנושא **אליס בויד** בוויקישיתוף

הערות שוליים
------------

1. ↑  "Alice Boyd (British painter) 1825 - 1897", www.facebook.com
2. ↑  Don Skemer, William Bell Scott and the Pre-Raphaelites, PUL Manuscripts News, ‏2014-05-01 (ב־American English)
3. ↑  Hermes, Pre Raphaelite Art: WILLIAM BELL SCOTT, ALICE BOYD AND PENKILL, Pre Raphaelite Art, ‏2010-08-16
4. ↑  Series 2: Alice Boyd Family Papers, 1843-1897 - Finding Aids, findingaids.princeton.edu

|  |  |
| --- | --- |
| בקרת זהויות עריכת הנתון בוויקינתונים | 
* RKD: 11770
* ULAN: 500003820
* VIAF: 95703792
* WorldCat: viaf-95703792

 |
**אליס דה וולף קלוג** (באנגלית: **Alice De Wolf Kellogg**‏;  27 בדצמבר 1862 – 4 בפברואר 1900) הייתה ציירת אמריקאית, שעבודותיה הוצגו בתערוכה הקולומביאנית העולמית בשנת 1893.

ביוגרפיה
--------

אליס דה וולף קלוג נולדה בשיקגו, אילינוי, החמישית מבין שש בנות שנולדו לרופא ג'ון לאונרד קלוג ואשתו מרי קלוג. אליס הצעירה סבלה מדלקת מפרקים. בעידודו של אביה ג'ון, שעסק ברפואה הוליסטית, אליס חיפשה הקלה בכאבי הראש והדיכאון על ידי לימוד רעיונות ושיטות טיפול מטאפיזיות שונות.

ככל שההזדמנויות החינוכיות נפתחו לרשותן במאה ה-19, האמניות הפכו לחלק מהחיים המקצועיים, כולל הקמת אגודות אמנות משלהן. עבודות יצירה שנעשו על ידי נשים נחשבו לנחותות, וכדי לסייע ולהתגבר על כך נשים הפכו ל"קולניות ובטוחות יותר ויותר" בקידום עבודתן, וכך הפכו לחלק מהדימוי המתהווה של "האישה החדשה" המשכילה, המודרנית והחופשית יותר. האמנים בתקופה ההיא "מילאו תפקידים מכריעים בייצוג האישה החדשה, הן על ידי ציור תמונות של הדימוי והן על פי דוגמה לחיקוי במהלך אורח חייהן."

האם
קלוג למדה באקדמיה לאמנויות יפות, שם זכתה בפרס הגבוה של בית הספר - שכר לימוד של שלושה חודשים, והחלה ללמד בשנת 1887. באותה שנה נסעה לאירופה, שם בילתה באנגליה ולמדה בפריז באקדמיה ז'וליאן, באקדמיה קולארוסי, והאטלייה הפרטי של הצייר האמריקני צ'ארלס לסאר. ההתכתבויות שלה על חוויותיה ועבודתה עם חבריה הסטודנטים האמריקאים בבתי ספר לאמנות הם תיעוד רב ערך של החיים כאמנית אמריקאית באירופה. המכתבים נמצאים כעת בארכיון המכון לאמנות אמריקאית סמיתסוניאן. קלוג הציגה ציורים בסלון פריז 1888 ו- 1889 ובתערוכה העולמית של 1889.

עבודתה הידועה ביותר היא "האם", ציור משנת 1889 שהוצג בבניין האישה בתערוכה הקולומביאנית העולמית בשנת 1893. באותה תערוכה הציגה גם ציורים בארמון לאמנויות יפות ובבניין אילינוי הציור היה וריאציה מודרנית לנושא מדונה, המתאר אישה החזיקה תינוק ישן על ברכיה. אגודת האמנים האמריקאיים בחרה בקלוג להצטרף לארגונם לאחר שהציור הוצג בתערוכה השנתית שלהם בשנת 1891, והציור שוחזר כשער של גיליון ינואר 1893 של מגזין מפורסם.

עבודותיה נמצאות באוסף הקבוע של מוזיאון ג'יין אדמס הול.

הערות שוליים
------------

1. ↑  United States Women Painters: 1893 Exposition--page 7, arcadiasystems.org
2. ↑  Melissa Pierce Williams, Alice Kellogg Tyler, 1866-1900: Private Works, Columbia, Missouri: Williams & McCormick American Arts, 1986.
3. ↑  Laura R. Prieto, **At Home in the Studio**, Harvard University Press, 2001-12-28, מסת"ב 978-0-674-00486-3
4. ↑  Alice Kellogg Tyler, schwartzcollection.com

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w6ck26md
* ULAN: 500042467
* VIAF: 95958213
* WorldCat: viaf-95958213

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אליס דה וולף קלוג"**.
התפלגות בינומית שלילית, הקו הכתום מייצג את התוחלת ושווה ל-10 בכל האיורים, הקו הירוק מראה את סטיית התקן
בתורת ההסתברות, **התפלגות בינומית שלילית** היא התפלגות בדידה המתארת את מספר ההצלחות בסדרת ניסויי ברנולי בלתי תלויים לפני שמתרחשים מספר קבוע נתון מראש, r, של כישלונות. לדוגמה, אם נטיל מטבע שוב ושוב, נגדיר כישלון כעץ ונעצור כאשר נקבל עץ בפעם השלישית (אם סימנו מראש r=3 ), אז מספר ההצלחות (קבלת "פלי") שנראה יתפלג באופן בינומי שלילי.
אם ההסתברות להצלחה בכל ניסוי היא *p* וההסתברות לכישלון היא (*p*‏-1) אז המספר האקראי של ההצלחות שנראה, *X*, יהיה בעל התפלגות בינומית שלילית עם הפרמטרים (r,p) ונסמן זאת כך:

{\displaystyle X\ \sim \ {\text{NB}}(r,\,p)}
משתנה מקרי *X* מתפלג נקודתית:

{\displaystyle P\_{X}(k)={r+k-1 \choose k}(p)^{k}(1-p)^{r}\quad {\text{for }}k=0,1,2,\dots }
כאשר הביטוי בסוגריים הוא המקדם הבינומי ושווה ל:

{\displaystyle {r+k-1 \choose k}={\frac {(r+k-1)!}{k!\,(r-1)!}}}
תוחלת של משתנה מקרי בינומי שלילי היא {\displaystyle {\frac {r}{p}}} והשונות {\displaystyle {\frac {r(1-p)}{p^{2}}}}

התפלגויות קשורות
----------------

|  | עם החזרה | בלי החזרה |
| --- | --- | --- |
| מספר הצלחות מתוך מספר הוצאות | התפלגות בינומית | התפלגות היפרגאומטרית |
| מספר הוצאות עד מספר הצלחות | התפלגות בינומית שלילית | התפלגות היפרגאומטרית שלילית |

| מיזמי קרן ויקימדיה |
| --- |
| ויקיספר ספר לימוד בוויקיספר: **הסתברות/משתנים מקריים/משתנים מקריים בדידים/התפלגות בינומית שלילית** |
| ויקישיתוף תמונות ומדיה בוויקישיתוף: **התפלגות בינומית שלילית** |

| התפלגויות |
| --- |
| התפלגויות בדידות כלליות | אחידה בדידה • בינומית • מולטינומית • בינומית שלילית • ברנולי • גאומטרית • היפרגאומטרית • היפרגאומטרית שלילית • מנוונת • פואסון |  |
| התפלגויות רציפות כלליות | אחידה רציפה • בטא • גמא • לוג-נורמלית • מעריכית (אקספוננציאלית) • נורמלית (גאוסית) • לפלס • משולשת • פארטו • ריילי • קושי • כי בריבוע |
| התפלגויות בפיזיקה סטטיסטית | בולצמן • בוז-איינשטיין • מקסוול-בולצמן • פרמי-דיראק • זטא |
| התפלגויות נוספות | התפלגות t • התפלגות F • ארלנג • וייבול • לוגיסטית |
| סוגי התפלגויות | בדידה • רציפה • מותנית • נורמלית מוכללת • זנב עבה • לא פריקה • משותפת |

קישורים חיצוניים
----------------

* התפלגות בינומית שלילית, באתר MathWorld (באנגלית)
גנרל **טראוגוט הר** (בגרמנית: **Traugott Herr**;‏ 16 בספטמבר 1890 – 13 באפריל 1976) היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

הר נולד ב-16 בספטמבר 1890 בופרלינגן, שהשתייכה לאימפריה הגרמנית. בשנת 1911 התגייס לצבא הגרמני הקיסרי, והצטרף לרגימנט הרגלים ה-35 (ברנדנבורג ה-1 - היינריך, נסיך פרוסיה), ולחם בשורותיו במלחמת העולם הראשונה. בקיץ 1916 נפצע הר באורח קשה במהלך הקרבות, ובפברואר 1917 חזר לחזית כמפקד פלוגה ברגימנט הרגלים ה-451, וב-28 בנובמבר 1917 הועלה לדרגת אובר לוטננט. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, אות הפציעה בשחור, וצלב הכבוד של מלחמת העולם 1914/1918.

לאחר המלחמה נשאר הר ברייכסווהר, ומילא בו תפקידי פיקוד ומטה. ב-1 באוקטובר 1936 הועלה הר לדרגת אוברסט לוטננט, וב-1 בינואר 1937 מונה למפקד הגדוד ה-3 ברגימנט הרגלים ה-33. ב-1 באוגוסט 1939 הועלה לדרגת אוברסט, ומונה למפקד רגימנט התחלופה ה-13.

### מלחמת העולם השנייה

עם פרוץ המלחמה היה הר מפקד רגימנט התחלופה ה-13, ולחם עמו במהלך המערכה בפולין, כחלק מהדיוויזיה ה-13 במסגרת הקורפוס ה-14. ב-18 בספטמבר 1939 מונה הר למפקד הרגימנט הממונע ה-66, שהיה אף הוא חלק מהדיוויזיה ה-13, ופיקד עליו בהמשך המערכה בפולין. בתחילת המערכה על צרפת לחם הר עם הרגימנט שבפיקודו כחלק מהדיוויזיה ה-13 במסגרת הקורפוס הממונע ה-16, וב-17 באוקטובר 1940 מונה למפקד חטיבת הרובאים ה-13. במהלך מבצע ברברוסה לחם הר עם החטיבה שבפיקודו כחלק מדיוויזיית הפאנצר ה-13 במסגרת הקורפוס הממונע ה-3, וב-2 באוקטובר 1941 קיבל על פעולותיו את עיטור צלב האבירים של צלב הברזל. ב-1 בדצמבר 1941 מונה הר למפקד דיוויזיית הפאנצר ה-13, וב-1 באפריל 1942 הועלה לדרגת גנרל מיור. ב-9 באוגוסט 1942 קיבל הר על פעולותיו תוספת עלי אלון לעיטור צלב האבירים של צלב הברזל, וב-31 באוקטובר 1942 נפצע קשה מרסיס בראשו.

ב-1 בדצמבר 1942 הועלה הר לדרגת גנרל לוטננט, וב-29 ביוני 1943 מונה למפקד הקורפוס ה-76 בצרפת, שהפך ב-22 ביולי לקורפוס הפאנצר ה-76. ב-1 בספטמבר 1943 הועלה הר לדרגת גנרל חיל השריון, והועבר לחזית האיטלקית כחלק מהארמייה העשירית במסגרת קבוצת ארמיות C. ב-24 בנובמבר 1944 מונה הר למפקד הארמייה ה-14, וב-18 בדצמבר 1944 קיבל על פעולותיו תוספת חרבות לעיטור צלב האבירים של צלב הברזל. לאחר מכן אושפז הר בבית חולים לצורך ניתוח, וב-16 בפברואר 1945 מונה למפקד הארמייה העשירית. ב-2 במאי 1945 עם כניעת כל הכוחות הגרמניים באיטליה, נכנע הר בראש כוחותיו, ונלקח לשבי הבריטי.

### לאחר המלחמה

הר שוחרר מהשבי במאי 1948. לאחר שחרורו התגורר הר באכטרווהר עד למותו ב-13 באפריל 1976.

קישורים חיצוניים
----------------

ויקישיתוף מדיה וקבצים בנושא **טראוגוט הר** בוויקישיתוף
* טראוגוט הר באתר lexikon-der-wehrmacht (בגרמנית)
**חפרפז גראנט** (שם מדעי: *Eremitalpa granti*) הוא מין של יונק קטן ממשפחת החפרפזיים המצוי בדרומה של אפריקה, והוא המין היחיד מסוגו. החפרפז נתון בטבע לאיום על בית גידולו.

אורך החפרפז 7.5–9 ס"מ ומשקלו 15–25 גרם והוא הקטן בבני משפחתו. הוא דומה במראהו לחפרפרת, אך אינו קרוב אליה וצבעו זהוב-לבן. הוא בעל ראש מגודל הבנוי לדחוף חול במהירות בעודו שוחה בו באמצעות כפות רגליו הגדולות והשטוחות. לחפרפז אין זנב גלוי, עיניים קטנות מאוד ופה בעל כריות המשמשת לדחיפת חול.

תפוצת חפרפז זה בטבע הוא בחוליות והדיונות של מדבר נמיב שבנמיביה. החפרפז מותאם לחיי מדבר, אך מעדיף לצאת לפעילות רק בלילה הקריר. ביום הוא נח במנהרות בחול או לעיתים מתחת לצמחייה. בלילה הוא מחפש חרקים שונים כמו חגבים, טרמיטים ונמלים ואפילו לטאות קטנות כמו חומטיים, אותם הוא תופס מתחת לחול. החפרפז חי בבדידות ויכול לנוע 4.6 ק"מ בלילה אחד.

**תת-מינים**:

* *E. g. granti*
* *E. g. namibensis*

קישורים חיצוניים
----------------

ויקישיתוף מדיה וקבצים בנושא **חפרפז גראנט** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  חפרפז גראנט באתר הרשימה האדומה של IUCN
**דיזומיה חד-הורית** (Uniparental disomy – UPD), נוצרת כאשר אדם יורש שני עותקים של כרומוזום מסוים מאותו הורה. זאת בניגוד למצב התקין בו עותק אחד של הכרומוזום מורש מן האם והעותק השני מורש מן האב. ברוב המקרים, הדיזומיה אינה מתבטאת כבעיה רפואית כלשהי והיא מתגלה רק במקרים הנדירים בהם היא גורמת לבעיה. לכאורה, לא אמורות להיות בעיות לאדם שיש לו דיזומיה חד-הורית מכיוון שיש לו שני עותקים מלאים ומדויקים של החומר הגנטי. אולם, יש מספר מאוד קטן של גנים שמתבטאים באופן שונה כאשר הם נורשים מהאב או מהאם. דיזומיה בכרומוזומים שמכילים גנים אלו עלולה לגרום במקרים נדירים לבעיות רפואיות מכיוון שגנים אלו לא יופעלו או יופעלו יתר על המידה. לדוגמה: גן שמתבטא רק מהאם לא יופעל אם שני העותקים שלו נורשו מהאב או יופעל יתר על המידה אם שני העותקים שלו נורשו מהאם.
דיזומיה חד-הורית עלולה לקרות בתהליך ההבשלה של תאי הרבייה או כתוצאה מטרנסלוקציה כרומוזומלית של אחד ההורים.

פתופיזיולוגיה
-------------

כדי לקבל דיזומיה חד-הורית במקרים בהם המבנה הכרומוזומלי של שני ההורים תקין צריכות להתרחש לפחות שתי 'טעויות' במהלך התפתחות העובר. לכן, שכיחותה של דיזומיה חד-הורית נמוכה הרבה יותר מבעיות כרומוזומליות אחרות כגון טריזומיה.

המקרה השכיח הוא של הצלה טריזומית (trisomic rescue):

* בעקבות חוסר הפרדה באחד משלבי המיוזה, נוצרת גמטה טריזומית (בעל 3 עותקים של כרומוזום כלשהו במקום 2)
* הגוף 'מציל' את התא הטריזומי על ידי איבוד אחד הכרומוזומים.
* אם הכרומוזומים שנשארו הם מאותו הורה, נוצר מצב של דיזומיה חד-הורית.

במנגנון זה ייתכנו שני סוגי דיזומיה חד-הורית:

* **הטרו-דיזומיה** – כאשר שני הכרומוזומים הגיעו משני כרומוזומים הומולוגים של אחד ההורים. מעיד על חוסר הפרדה במיוזה הראשונה.
* **איזו-דיזומיה** – כאשר שני הכרומוזומים הגיעו מאותו כרומוזום של אחד ההורים. מעיד על חוסר הפרדה במיוזה השנייה.

דרך נדירה יותר ליצירת דיזומיה חד-הורית היא בהפריה של גמטה תקינה עם גמטה נוליזומית (שאחד הכרומוזומים בה חסר לגמרי) ואז הכפלה של אחד הכרומוזומים שהגיע מהתא התקין.
בדרך זו הדיזומיה שתיווצר תמיד תהיה מסוג איזו-דיזומיה.

פנוטיפ
------

רוב המקרים של דיזומיה חד-הורית אינם מתבטאים בפנוטיפ, אך במקרים מסוימים ייתכן והדיזומיה תבוא לידי ביטוי.

### מחלות רצסיביות

מחלה רצסיבית בדרך כלל מבוטאת בפנוטיפ רק אם הגן למחלה קיים אצל שני ההורים. אולם, במקרים של איזו-דיזומיה ייתכן מצב בו הילד מקבל שני עותקים של הגן למחלה למרות שהוא נמצא רק אצל אחד מההורים.

### החתמה גנומית

במצב תקין, חלק מהגנים מבוטאים רק מאחד האללים בעקבות החתמה גנומית. במקרה של דיזומיה חד-הורית ייתכן ושני האללים מוחתמים ואזי לא היה ביטוי כלל של אותם גנים. חלק מהמקרים של תסמונת פראדר וילי ותסמונת אנגלמן מוסברים על פי מנגנון כזה (דיזומיה חד-הורית שגוררת חוסר ביטוי של האזור המוחתם של כרומוזום 15).

היסטוריה
--------

המקרה המדווח הראשון של דיזומיה חד-הורית (1991) היה של ילדה עם סיסטיק פיברוזיס וקומה נמוכה במיוחד בעלת שני עותקים אימהיים של כרומוזום 7. מאז, 29 מתוך 47 דיזומיות אפשריות זוהו במקרים שונים; הכרומוזומים הם: 2, 5–11, 13–16, 21 ו-22.

קישורים חיצוניים
----------------

* UPD באתר גנופדיה של פרופסור מוטי שוחט
**טראוטוניום** (בגרמנית: **Trautonium**) הוא כלי נגינה אלקטרוני מונופוני, שהמציא **פרידריך טראוטוויין** (Friedrich Trautwein) בסביבות 1929 בברלין.

בהמשך הצטרף אליו **אוסקר זאלה** (Oskar Sala) ופיתוח הכלי נמשך עד מותו של זאלה בשנת 2002. הכלי איננו מופעל במקלדת אלא באמצעות תיל רזיזטיבי (נגד), המתוח מעל לוח מתכת ונלחץ להפקת צליל. לחיצת התיל סוגרת מעגל חשמלי, כאשר נקודת המגע קובעת את אורך התיל בו יעבור הזרם, ולכן את ההתנגדות החשמלית. כך ניתן להפיק צלילים שונים. נגינה אקספרסיבית בתיל זה התאפשרה בהחלקה עליו או ביצירת ויבראטו בתנועות קטנות.

פאול הינדמית כתב כמה שלישיות קצרות לשלושה טראוטוניומים מכווננים לשלושה גבהים שונים: קול בס, קול אמצעי וקול גבוה. אחד השכלולים הראשונים של זאלה הייתה הוספת מתג לשינוי הכוונון הסטאטי. בהמשך הוסיף מחולל רעש ומחולל מעטפת (שנקרא Schlagwerk), מסנן רכיבי צליל (מסננים אחדים של טווחי תדרים) והמתנדים התת-הרמוניים. המתנדים הללו מחוללים גובה עיקרי וכמה הרמוניות, שאינן מכפלות של הטון היסודי, אלא קטעים שלו. אפשר לערבל ארבעה מן הגלים הללו והנגן יכול לעבור בין מערכים אלה, המוגדרים מראש. משום כך נקרא הכלי "טראוטוניום ערבול". אוסקר זאלה חיבר מוזיקה לסרטים תעשייתיים, אבל הפסקול המפורסם ביותר שלו הכיל את הרעשים לסרט "הציפורים" של אלפרד היצ'קוק.

היצרן הגרמני דֶפפר (Doepfer) משווק אביזרים, המשווים לסינתסייזר אופי דמוי טראוטוניום.

ראו גם
------

* תרמין
* אונדז מרטנו
* סאבהארכורד

קישורים חיצוניים
----------------

ויקישיתוף מדיה וקבצים בנושא **טראוטוניום** בוויקישיתוף
* טראוטוניום, באתר אנציקלופדיה בריטניקה (באנגלית)

* Trautonium resource
* Doepfers Website
* Neumixturtrautonium VST


|  |  |
| --- | --- |
| בקרת זהויות עריכת הנתון בוויקינתונים | 
* GND: 4549556-7
* MusicBrainz: f10484f0-5905-4f0b-bb0b-db91653ab6e9

 |
**דיטאג'י קמבונדג'י** (באנגלית: **Ditaji Kambundji**; נולדה ב-20 במאי 2002) היא אתלטית שווייצרית, זוכת מדליית ארד באליפות אירופה (מינכן 2022) בריצת 100 מטר משוכות ובאליפות אירופה באולם (איסטנבול 2023) בריצת 60 מטר משוכות.

ביוגרפיה
--------

קמבונדג'י נולדה בברן שבשווייץ לאם שווייצרית ולאבא קונגולזי. אחותה הגדולה, מוג'ינגה קמבונדג'י, היא אצנית שווייצרית למרחקים קצרים.

### 2021

באליפות אירופה באולם שנערכה בטורון שבפולין בשנת 2021 סיימה קמבונדג'י במקום 11 בשלב חצי הגמר בריצת 60 מטר משוכות בתוצאה של 8.07 שניות.

באליפות אירופה עד גיל 20 שנערכה באותה שנה בטאלין שבאסטוניה זכתה במדליית זהב בריצת 100 מטר משוכות בתוצאה של 13.03 שניות.

באולימפיאדת טוקיו שנערכה בטוקיו שביפן סיימה במקום 33 במקצי המוקדמות בריצת 100 מטר משוכות בתוצאה של 13.17 שניות.

באליפות העולם עד גיל 20 שנערכה בניירובי שבקניה העפילה לגמר ריצת 100 מטר משוכות, אך לא זינקה לאחר שנפסלה.

### 2022

באליפות העולם שנערכה בשנת 2022 ביוג'ין שבאורגון, ארצות הברית סיימה במקום 13 בשלב חצי הגמר בריצת 100 מטר משוכות בשיא אישי חדש של 12.70 שניות.

#### מדליית ארד באליפות אירופה בריצת 100 מטר משוכות

באליפות אירופה שנערכה בהמשך השנה במינכן שבגרמניה זכתה במדליית ארד בריצת 100 מטר משוכות בתוצאה של 12.74 שניות, אחרי פיה סקרצ'שובסקה מפולין (12.53 שניות) ולוקה קוזאק מהונגריה (12.69 שניות).

### 2023

#### מדליית ארד באליפות אירופה באולם בריצת 60 מטר משוכות

באליפות אירופה באולם שנערכה בשנת 2023 באיסטנבול שבטורקיה זכתה במדליית ארד בריצת 60 מטר משוכות בתוצאה של 7.91 שניות, אחרי ריטה הורסקה מפינלנד (7.79 שניות) ונאדין ויסר מהולנד (7.84 שניות).

שיאים אישיים
------------

### אצטדיון

* ריצת 60 מטר משוכות: 7.81 שניות (2023) **שיא לאומי**
* ריצת 100 מטר: 11.47 שניות (2022)
* ריצת 100 מטר משוכות: 12.70 שניות (2022)

קישורים חיצוניים
----------------

ויקישיתוף מדיה וקבצים בנושא **דיטאג'י קמבונדג'י** בוויקישיתוף

* דיטאג'י קמבונדג'י, באתר olympedia.org
* דיטאג'י קמבונדג'י, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14739461

 |
**בויז לייק גירלז** (באנגלית: **Boys Like Girls**) היא להקת פופ פאנק אמריקאית.

היסטוריה
--------

הלהקה הוקמה בסוף 2005 במסצ'וסטס. חברי הלהקה פתחו חשבון באתר "PureVolume" כדי לפרסם את המוזיקה שלהם. הם פרסמו באתר את הדמו הראשון שלהם "The Great Escape" וגרסה אקוסטית לשיר "Thunder". לקראת סוף השנה הלהקה הגיעה למקום הראשון במצעד "האמנים הלא החתומים הטובים ביותר" של האתר.

מאוחר יותר, שמעו סוכן האומנים מאט גאל ומפיק התקליטים מאט סקיור על הלהקה ויצרו עמם קשר.
בעקבות תמיכתם, יצאה הלהקה לסיבוב ההופעות הכלל ארצי הראשון שלה עם "A Thorn for Every Heart" בפברואר 2006. לאחר מכן החלה הלהקה להקליט את אלבום הבכורה שלה. לאחר השלמת האלבום, הצטלמו חברי הלהקה לקליפ הראשון שלהם לשיר "Hero/Heroine".

ב-22 באוגוסט 2006, יצא אלבום הבכורה, אשר קרוי על שם הלהקה.
נכון לאוגוסט 2008, האלבום נמכר בלמעלה מ-580,000 עותקים רק בארצות הברית.

בעקבות הצלחת האלבום, יצאו חברי הלהקה לסיבוב הופעות ראשון כלהקה מובילה.
ב-2008, שימשה הלהקה כלהקת חימום בסיבוב ההופעות של גוד שארלוט ואבריל לאבין.
DVD ראשון של הלהקה "Read Between The Lines" יצא ב-4 בנובמבר 2008.

ב-8 בספטמבר 2009 יצא האלבום השני של הלהקה שנקרא "Love Drunk". בשבוע הראשון ליציאתו הגיע למקום השמיני במצעד של בילבורד.
הסינגלים שיצאו בינתיים מהאלבום הם "Love Drunk" (בקליפ משתתפת אשלי טייסדל), "She's Got a Boyfriend Now" והסינגל "Two Is Better Than One", בו משתתפת גם הזמרת טיילור סוויפט.

דיסקוגרפיה
----------

### סינגלים

* 2007: "The Great Escape"
* 2007: "Hero/Heroine"
* 2008: "Thunder"
* 2009: "love drunk"
* 2009: "she's got a boyfriend now "
* 2009: "two is better than one "

### אלבומי אולפן

* 2006: *Boys Like Girls*
* 2009: *Love Drunk*
* 2012: *Crazy World*

קישורים חיצוניים
----------------

ויקישיתוף מדיה וקבצים בנושא **בויז לייק גירלז** בוויקישיתוף
* אתר האינטרנט הרשמי של בויז לייק גירלז
* בויז לייק גירלז, ברשת החברתית פייסבוק

* בויז לייק גירלז, ברשת החברתית טוויטר

* בויז לייק גירלז, ברשת החברתית אינסטגרם

* בויז לייק גירלז, סרטונים בערוץ היוטיוב

* בויז לייק גירלז, במסד הנתונים הקולנועיים IMDb (באנגלית)

* בויז לייק גירלז, באתר אייטונס (באנגלית)

* בויז לייק גירלז, באתר ספוטיפיי

* בויז לייק גירלז, באתר סאונדקלאוד (באנגלית)

* בויז לייק גירלז, באתר Last.fm (באנגלית)

* בויז לייק גירלז, באתר AllMusic (באנגלית)

* בויז לייק גירלז, באתר MusicBrainz (באנגלית)

* בויז לייק גירלז, באתר דיזר

* בויז לייק גירלז, באתר Discogs (באנגלית)

* בויז לייק גירלז, באתר Songkick (באנגלית)

* בויז לייק גירלז, באתר SecondHandSongs

* בויז לייק גירלז, באתר בילבורד (באנגלית)

* בויז לייק גירלז, באתר טיידל (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 2287 6837
* LCCN: no2006132198
* MusicBrainz: d6e65033-b56a-49df-8744-6fc3ffd75edd
* VIAF: 133582308
* WorldCat: lccn-no2006132198

 |
**שפמנונים ערפדיים** (שם מדעי: *Trichomycteridae*) היא משפחה של דגים מסדרת השפמנונאים. 

מינים אלה הם הקטנים שבשפמנונים והם אינם עולים כמעט על 2 ס"מ וחלקם שקופים לגמרי. הם משתמשים בחוש הריח כדי למצוא את דרכם יותר מראייה. אלו דגים מוארכים בעלי כריות יניקה גדולות בשפתיהם והסנפירים קטנים מאוד. כמו ששמם מרמז אלו דגים טפיליים הניזונים מדם ומבשר של מיני דגים אחרים כולל שפמנונים אחרים החיים בנהר. הם נצמדים להם לזימים ומוצצים את דמם. חלקם ניזונים כאוכלי קשקשת מקשקשי הדגים במקום מבשרם.

דגים אלה חיים בנהר האמזונאס והאורינוקו ובעוד נהרות באמריקה הדרומית ובאמריקה המרכזית.

מיון
----

* משפחה **שפמנונים ערפדיים** (Trichomycteridae)
	+ תת-משפחה Copionodontinae
	+ תת-משפחה Glanapteryginae
	+ תת-משפחה Sarcoglanidinae
	+ תת-משפחה Stegophilinae
	+ תת-משפחה Trichogeninae - בה סוג אחד - Trichogenes
	+ תת-משפחה Trichomycterinae
	+ תת-משפחה Tridentinae
	+ תת-משפחה Vandelliinae

קישורים חיצוניים
----------------

ויקישיתוף מדיה וקבצים בנושא **שפמנונים ערפדיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548880005171

 |
ילד עם פיתול צווארי (אילוסטרציה)
השרירים המעורבים בפיתול הצווארי
**פיתול צוואר** (מוכר גם בשם הלועזי **טורטיקוליס** - Torticollis, הֶלחם של המילים הלטיניות tortus - פיתול, ו-collum - צוואר) הוא מנח אסימטרי של הצוואר. הפיתול יכול להתבטא בגוף כהטייה צידית של הצוואר והראש, כסיבוב הצוואר והראש, או כשילוב של השניים. 

שכיחות התופעה המדווחת במחקרים נעה בין 2% מהלידות לבין 0.3% מהלידות.

אטיולוגיה
---------

קיימות למעלה מ-30 סיבות שונות לפיתול צווארי. חלקן נובעות מסיבות נוירולוגיות, חלקן גנטיות או סביבתיות. בהקשר לכך, קיימים שני סוגים עיקריים של פיתול צווארי - מולד (למשל בעקבות מנח מסוים ברחם או לחץ על הגולגולת במהלך הלידה) ונרכש (למשל בעקבות חבלת ראש במהלך הינקות). בנוסף הוא יכול להיות קבוע או מופיע לסירוגין. 

אבחון מדויק של סוג הפיתול הצווארי ומקורו תורם לבניית תוכנית טיפול מתאימה. חוסר התקדמות בטיפול לאורך זמן יכול להעיד על מקור שונה לבעיה מזו שאובחנה בתחילה. האבחון נערך על ידי אורתופד או נוירולוג ילדים.

טיפול
-----

הטיפול הנפוץ לתופעה הוא פיזיותרפיה של הצוואר. ההורים מונחים לבצע תרגילים בהם הם מניעים את צוואר התינוק וראשו בעדינות לכיוון הצד שאינו "מועדף", למשל באמצעות גלגול הראש והפנייתו בשכיבה על הגב או הבטן, עידוד הפנייה ספונטנית של הראש לצד זה באמצעות גירויים וצעצועים המוצבים שם, עידוד שינה על הגב כך שהראש מונח בכל פעם בצד אחר ולא רק לפי ההטייה, ועוד. 

ממחקרים עולה כי ב-97% מהמקרים של טורטיקוליס מולד לא היה צורך בניתוח. במחקרים נמצא כי מומלץ טיפול מוקדם ככל האפשר בתופעה: כאשר הטיפול ניתן עד גיל 3 חודשים, ניכר שיפור של 100% בפיתול הצווארי. לעומת זאת, טיפול שניתן בגיל 3-6 חודשים - ב-25% מהמקרים נדרש ניתוח; טיפול בגיל 6-18 חודשים - ב-70% מהמקרים נדרש ניתוח; וטיפול מעל גיל 18 חודשים - ב-100% מהמקרים נדרש ניתוח.

פיתול צוואר לא מטופל נוטה לגרום לאסימטריה תפקודית בגילאים מאוחרים יותר, ולעיתים מלווה בעיכוב התפתחותי וחולשת גב.

קישורים חיצוניים
----------------

ויקישיתוף מדיה וקבצים בנושא **פיתול צוואר** בוויקישיתוף
* טורטיקוליס בתינוקות ובילדים הקטנים, באתר העמותה הישראלית להתפתחות הילד ושיקומו
* יעל שחר שריד, מביטים הצידה: על תופעת ה"טורטיקוליס" והטיפול בה(הקישור אינו פעיל), באתר הורים וילדים
* דוד סבירסקי ונירה אטינגר, טורטיקוליס ותנוחת ראש פתולוגית בגיל הרך, Israeli Journal of Pediatrics - גיליון 78, יוני 2012
* שירי קרטין‏, כשלתינוק שלכם נתפס הצוואר, באתר וואלה!‏, 04 בנובמבר 2014
* נעמה גוטמן- וייזר טורטיקוליס - מה זה בכלל? באתר על הספה.
* פיתול צוואר, באתר אנציקלופדיה בריטניקה (באנגלית)

הערות שוליים
------------

1. 1 2  Clinical Determinants of the Outcome of Manual Stretching in the Treatment of Congenital Muscular Torticollis in Infants
**שפמנון תניני בגריוס** (שם מדעי: *Bagarius bagarius*) הוא מין של דג גרם ממשפחת הסיסוריים, החי בנהרות הודו ודרום אסיה. מין שפמנון זה קרוב למין שפמנון תניני ענק אך קטן ממנו. המין תואר לראשונה ב-1822 בידי החוקר הסקוטי פרנסיס בוכמן המילטון (אנ').

בעוד הוא נחשב לדג באורך של מעל 2 מטרים, ככל הנראה זהו בלבול עם קרובו הענקי. הפרטים הגדולים ביותר שתועדו במין זה הגיעו לאורך 25 ס"מ בלבד, כך שאיננו מהווה איום על האדם כפי שנשמע מתקריות בנהר שרדה (אנ') שבין נפאל להודו, שם נמצאו שפמנונים שאכלו אנשים שנפלו למים. השפמנון בעל ראש רחב, בינים בולטים משני צידי הלסתות והוא בעל סנפירים בשרניים ונמוכים.

השפמנון הוא מין שוכן קרקעית המחפש בעזרת זיפיו חסרי חוליות כמו חרקי מים, רכיכות ותולעים וגם דגים קטנים ודו-חיים. הוא מתרבה במים רדודים יחסית סמוך לשיטפונות השנתיים בסביבות חיותו.

מין זה נידוג לאורך נהרות הודו וסביבותיה, אך בשרו מתקלקל במהירות מה שיכול לגרום להרעלות.

קישורים חיצוניים
----------------

ויקישיתוף מדיה וקבצים בנושא **שפמנון תניני בגריוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ITIS
* NCBI
* GBIF
 |

הערות שוליים
------------

1. ↑  שפמנון תניני בגריוס באתר הרשימה האדומה של IUCN
**נאדאם** (Наадам) הוא החג הלאומי של מונגוליה, הנערך מה־11 עד ל־13 ביולי, ומקושר מאז 1921 למהפכה העממית במונגוליה. פירוש המילה נאדאם במונגולית הוא "משחק", "שעשוע", "חגיגה", ואכן נערכות בחג זה תחרויות ב־3 ענפי ספורט מסורתיים המסמלים את רוחה של מונגוליה: היאבקות, קליעה בקשת, ומרוצי סוסים. התחרויות נערכות ברחבי המדינה שבוע לפני הנאדאם, על מנת שאלופי כל מחוז יוכלו להתחרות בגמר בעיר הבירה אולן בטור. מלבד התחרויות, נוהגים המונגולים לערוך תהלוכות ססגוניות ברחבי הערים.

היאבקות מונגולית
----------------

היאבקות נאדאם
חוקי ההיאבקות המונגולית פשוטים: המתחרה רשאי לעשות הכול, ובלבד שאף חלק מגופו, פרט לגפיים, לא ייגע באדמה. מספר המשתתפים בתחרות משתנה משנה לשנה, והגיע לשיאים של 1000 משתתפים ב־1929 ו־1024 ב־1934, אך בשנים האחרונות הוא עומד על ממוצע של כ־512 משתתפים. רק אלופי המחוזות רשאים להתקבל לתחרות הגמר, הנערכת באולן בטור ב־10 וב־11 ביולי. עם זאת, אין בענף ספורט זה הגבלות של משקל וגיל.

התארים הבסיסיים בנאדאם הם בז, פיל, אריה וענק, וככל שמתאבק צובר ניצחונות הוא צובר עוד ועוד תארים. אלוף היאבקות נאדאם הגדול בכל הזמנים, חורלוגין באיינמונח (נולד ב־1944) צבר לזכותו למעלה מ־20 תארים, המתאפיינים בשמות ססגוניים כמו "הטוב מבין עשרת אלפים", "בעל הכוח הבלתי מנוצח", "הטיטאן הקדוש", "גיבור העובדים המונגולי", "החזק והנאמן" וכן הלאה.

קליעה בקשת
----------

קליעה בקשת היא הפחות פופולרית מבין שלושת הענפים. מבנה הקשתות לא השתנה בהרבה במאות השנים האחרונות. גילאי המשתתפים נעים בין 40 ל־50, ולרוב משתתפים בתחרות פוליטיקאים, ביניהם ראש הממשלה לשעבר בייאמבסורן.

מרוצי סוסים
-----------

בניגוד להיאבקות, מחולקים המתחרים במרוץ הסוסים ל־6 קטגוריות על פי גילו של הסוס. אורך המסלול משתנה בהתאם לקטגוריה, ונע בין 15 ל־30 ק"מ. בקטגוריה הנמוכה ביותר מתחרים ילדים בני גיל 4–7, וזהו לרוב טקס התבגרות בחברה המונגולית. המרוץ בקטגוריות הבוגרות מלווה באמבולנס של הצלב האדום, מכיוון שהוא נחשב לאחד המסוכנים בעולם.[דרוש מקור] הסוסים מאומנים להמשיך לדהור גם כשהרוכב נופל, מכיוון שהזוכה במרוץ הוא הסוס, ולא הרוכב.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נאדאם** |

* האולימפיאדה האלטרנטיבית
* נאדאם 2003
**נאבדאסלא** (המאה ה-2 לפנה"ס) היה אציל נומידי. זמם לרצוח את המלך יוגורתה יחד עם בומילקר, המזימה נחשפה ובומילקר הוצא להורג, אולם גורלו של נאבדאלסא לא ברור.

ביוגרפיה
--------

על פי תיאורו של גאיוס סאלוסטיוס קריספוס, נאבדאלסא היה אציל נומידי עשיר ומכובד. כמו כן מציין סאלוסטיוס שלעיתים היה נאבדאלסא מפקד על הצבא בעצמו ללא המלך.

במהלך מלחמת יוגורתה, אציל בשם בומילקר שהיה ידידו של יוגורתה מילדות, זמם לקשור קשר לרציחת המלך. הוא נתמך בתוכניתו זו בידי הרומאים. בומילקר שכנע את נאבדאלסא להצטרף גם כן לקשר, לא ידוע מה הייתה המזימה המקורית, אולם היא נכשלה בשל חששותיו של נאבדאלסא. בומילקר הזועם שלח איגרת אל נאבדאלסא בה הוא מגנה אותו על פחדנותו וקורא לו לנסות בשנית להתנקש בחיי המלך. נאבדאלסא קרא את האיגרת ונרדם כשהיא לידו. אחד ממשרתיו ראה את האיגרת ומיהר להביא אותה ליוגורתה. נאבדאלסא התעורר והבין במהירות את הנעשה, הוא מיהר אל יוגורתה והתוודה לפניו על הקשר והפציר בו לחוס עליו. כאשר נודע הקשר ליוגורתה, הוציא להורג את בומילקר וקושרים נוספים. אם כי גורלו של נאבדאלסא לא ברור, סאלוסטיוס מציין שהמלך השיב מענה רך לדבריו, אולם מוסיף שלא כן היו הגיגי ליבו. ייתכן שיוגורתה אכן חס על נאבדאלסא, וייתכן שהוציא אותו להורג. על כל פנים הוא לא נזכר יותר.

לקריאה נוספת
------------

* סאלוסטיוס קריספוס, **קאטילינא-יוגורתה - קטעים מדברי הימים**, ירושלים, 1968, תרגמה שרה דבורצקי.
**ג'ונתן צ'ייס** (באנגלית: **Jonathan Chase**; נולד ב-26 באוקטובר 1979) הוא שחקן קולנוע וטלוויזיה אמריקאי.

ביוגרפיה וקריירה
----------------

צ'ייס נולד כג'ונתן שיין גרינפילד בפלנטיישן, פלורידה. הוא בוגר אוניברסיטת פלורידה, הוא ידוע בתפקידו כקאש במהלך העונה האחרונה של סדרה הטלוויזיה "אחד על אחד". צ'ייס הופיע בסרטים "The Gingerdead Man" משנת 2005 מול גארי ביוסי, עוד סרט גאה משנת 2006 ו-"Dead Tone" משנת 2007, הוא שיחק בתפקיד אורח בסדרת הטלוויזיה "ורוניקה מארס" ובסדרה זוכת פרס אמי, "מונק".

בעיר ניו יורק, צ'ייס התאמן עם המשמר האזרחי, וחיזק את כישורי האלתור שלו ואת העיתוי הקומי.

בשנת 2009 היו לצ'ייס תפקידי משנה בסרט "All About Steve", בכיכובה של סנדרה בולוק, ובסרט בכיכובו של ג'רארד באטלר, "גיימר". הוא גם הקול מאחורי פטריק קונולי במשחק הווידאו L.A. Noire משנת 2011, שפותח על ידי חברת Rockstar Games.

צ'ייס גילם את סם פרקר בסיטקום "Love Thy Neighbor", שהוקרן בבכורה ב-29 במאי 2013, ושיחק בסרטו של טיילר פרי "חג המולד של מדיאה".

וגילם את אלן בסדרה "American Woman" מ-2018.

בשנת 2020 שיחק בסרט "איך לאמן את בעלך".

קישורים חיצוניים
----------------

* ג'ונתן צ'ייס, במסד הנתונים הקולנועיים IMDb (באנגלית)
* ג'ונתן צ'ייס, באתר AllMovie (באנגלית)
* ג'ונתן צ'ייס, במסד הנתונים הקולנועיים KinoPoisk (ברוסית)

הערות שוליים
------------

1. ↑  Steinberg, Lisa. "Jonathan Chase Interview - Suspicious Behaviour". נבדק ב-2007-01-25.

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2008096001
* VIAF: 78593577
* WorldCat: lccn-no2008096001

 |
**הכביש המהיר M40** (באנגלית: **M40 Motorway**) הוא כביש מהיר בממלכה המאוחדת המקשר את העיר לונדון לברמינגהאם. הכביש מהווה חלופה ל-M1 וה-M6 בחיבור לונדון למערב המידלנדס.

ה-M40 מתחיל מערבית ללונדון באזור אוקסברידג' כהמשך לכביש ה-A40 (אשר נכנס למרכז לונדון ומתחבר לדרך מרילבון). לאחר מכן הוא ממשיך בכיוון מערב צפון-מערב ונפגש במחלף עם כביש הטבעת של לונדון (ה-M25) באזור פולמר. לאחר מכן הוא עובר לצד ביקונספילד, היי וייקום ועוקף את אוקספורד מספר קילומטרים מצפון. לאחר מכן הוא עובר דרום-מערבית לביצ'יסטר, מזרחית לבאנברי ודרומית ללמינגטון ספא. בהמשך הוא מסתיים במפגש עם הכביש המהיר M42, מדרום למרכז העיר ברמינגהאם.

הכביש מהווה חלק מהכביש האירופי ה-E05, אשר מחבר את אלג'הירס בדרום ספרד, לגריינוק במערב סקוטלנד.

היסטוריה
--------

ה-M40 נבנה בשני שלבים עיקריים; השלב הראשון החל בשנת 1967 והושלם בשנת 1974 הוקם כדי להקל על התנועה בכביש ה-A40 והוא חיבר את לונדון לאוקספורד. בשלב זה, הוחלט להקים כביש מהיר שיחבר את לונדון ומערב המידלנדס כדי להקל על הM1 וה-M6, רק בשנת 1983 הוחלט שה-M40 ימשיך לכיוון צפון-מערב ויתחבר לבסוף עם ברמינגהאם.

העבודות על השלב השני של הכביש החלו באוקטובר 1987, עבודות אלו נמשכו במספר פרקים עד שהכביש נפתח במלואו בינואר 1991. בשלב זה, החלק המקורי של הכביש שודרג אף הוא, כך שבסיום העבודות, הכביש כולו היה בעל שלושה נתיבים לכל כיוון. לקראת סוף שנות ה-90 הורחבו חלקי הכביש הראשונים, עד למחלף השלישי (J3) ליד היי וייקום, לכדי ארבעה נתיבים לכל כיוון.

מחלפים עיקריים
--------------

| קילומטרים | מחלף | מיקום | דרכים מצטלבות |
| --- | --- | --- | --- |
| **הכביש המהיר M40** |
| 29.2 | ‏J1 | כיכר דנהאם, אוקסברידג' |  חיבור עם כביש A40 |
| 32.0 | ‏J1a | פולמר |  כביש M25 |
| 77.3 | ‏J8J8a | אוקספורד |  כביש A40 כביש A418 |
| 170.1 | ‏J17 | ברמינגהאם |  כביש M42 |
|

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **כביש M40** |

* כביש M40 במאגר הכבישים הבריטי ה-'CBRB'. (באנגלית)
**פִתְנה** ( **فِتنة** ) הוא מונח בערבית בעל פירושים רבים, אולם כיום משתמשים בו בעיקר כדי לתאר מלחמת אזרחים, חוסר הסכמה וחלוקה בקרב המוסלמים. המונח מתייחס גם לתקופה הכוללת מבחנים וניסיונות של אמונת המאמינים בתקופה לפני יום הדין. המילה אוצרת בתוכה גם רמיזה לפילוג, פרישה, תהפוכות ואנרכיה.

מקור המונח בא מעולם ליטוש המתכות להסרת חלודה ותרכובות מחומצנות אולם הוא הפך לנפוץ בכתבים אפוקליפטיים. לעיתים קרובות משתמשים בו כדי לתאר את מלחמת האזרחים האסלאמית הראשונה (656–661) – המאבקים הממושכים לאחר ההתנקשות בח'ליף עת'מאן אבן עפאן. הפִתְנה השנייה או מלחמת האזרחים האסלאמית השנייה מתייחסת בדרך כלל לעימותים הפנימיים בקרב בית אומיה (683–685) סביבות השליטה על הח'ליפות. יש המכנים כ"פִתְנה השלישית" את המאבק בקרב השליטים המוסלמיים של ספרד בתקופת שלטון בית אומיה בקורדובה.

תרגומים שונים של הקוראן מדגימים את הפירושים הרבים של המונח:

(סורה 8 איה 39): "והלחמו בהם עד אשר לא יהיה יותר **מהומה או דיכוי** ("פתנה"), והצדק והאמונה באללה יהיה בכל מקום."
(סורה 8 איה 39): "הלחמו בהם למען לא **יתאנו** ("פתנה") לכם עוד, והדת כולה תהיה לאלוהים.
בספרות אסכטולוגית אסלאמית פִתְנה מתוארת כמצב בו נתונים המאמינים ללחץ פסיכולוגי בו עליהם להתפשר בנוגע להיבטים מסוימים באמונתם, כדי לזכות ברווח גשמי. הם נאלצים לבחור, לעיתים מבלי לדעת לעיתים מהו טוב ומהו רע. 

לטענת המזרחן הצרפתי ז'יל קפל: "הקהילה המוסלמית מפולגת בשל איבוד הפרופורציות, תחושת המציאות והאינטרסים של הקהילה. לפיכך, היא מוגשת לשדי הקיצוניות וצועדת לעבר אבדונה. זהו הג'יהאד שחוזר כבומרנג ומחליש את הקהילה. הפִתְנה היא חששם הכפייתי של חכמי הדת המוסלמים מאז הווסדות האסלאם."

ברשות הפלסטינית הביעו לעיתים קרובות מנהיגי פת"ח וחמאס כאחד חשש מהידרדרות לפתנה על רקע המאורעות האלימים בין הפלגים ב־2005–2007.

ראו גם
------

* פתנה (סרט)
* ג'יהאד

קישורים חיצוניים
----------------

* פתנה, באתר אנציקלופדיה בריטניקה (באנגלית)

הערות שוליים
------------

1. ↑  תרגום המונח על פי מילון איילון-שנער של האוניברסיטה העברית הוא: פיתוי, חן (של אשה), ניסיון, מבחן, מהומה, מרד, פירוד, מחלוקת, מלחמת אזרחים וכפירה.
2. ↑  Arab - English Lexicon, Lane E. : התכת (מתכות) לצורך הפרדה בין הטוב לרע. מלבד זאת: ענישה, ייסורים, חרחור מלחמה ומונחים שהוזכרו בתרגום העברי.
3. ↑  תרגום לאנגלית של יוּסֻף עלי. ראו כאן השוואה עם עוד שני תרגומים נוספים.
4. ↑  מקור: תרגום אורי רובין, אוניברסיטת תל אביב, 2005.
5. ↑  
David Cook - *Studies in Muslim Apocalyptic*. Darwin Press, March 1, 2003 (מסת"ב 0-87850-142-8)
6. ↑  בריאיון לעיתון אל-וטן בצרפתית, ראו כאן.
גולגולת של אורקה.
תנין ים, מין בעל עוצמת נשיכה חזקה ביותר בזכות מבנה לסתותיו
**חולייתנים לסתניים** (שם מדעי: Gnathostomata) היא על-מחלקה בקבוצת בעלי החוליות שבמערכת המיתרניים. בקבוצה זו ישנן כיום שתי קבוצות עיקריות: דגי סחוס ודגי גרם. דגי הגרם כוללים גם את אבות הטטרפודים, בהם מחלקות רבות נוספות.

ההבדלים העיקריים בין הרמיים לדגי סחוס הם: הפה המצוי בקדמת הגוף, שלוש עצמות המצויות באוזן ועורם עבה ומכוסה קשקשים קשים, אשר חלק מבני הקבוצה איבדו בהמשך. 

החולייתנים הלסתניים היוו את רוב החולייתנים כבר מאמצע תקופת הדבון, לפני 380 מיליון שנים בקירוב. הם שונים משאר החולייתנים, בלסתותיהם - מבנה חזקים בתוכו מצוי חלל הפה, המשמש להשגת מזון וממוקם בחזית הגוף. המבנה מורכב מעצמות ושרירים שהם חלק מהשלד הפנימי, הם מניעים את איברי לעיסת ושחיקת המזון: עצמות הלסת או השיניים.

מיון
----

* מחלקה בעלי שריון (Placodermi) - נכחדה
* מחלקה דגי סחוס (Chondrichthyes)
* קבוצה גרמיים (Teleostomi)
	+ מחלקה אקנתודים (Acanthodii) – נכחד
	+ קבוצה דגי גרם (Osteichthyes)
		- קבוצה בעלי עצם (Euteleostomi)
			* מחלקה מקריני סנפיר (Actinopterygii)
			* קבוצה בעלי סנפירים בשרניים (Sarcopterygii)
				+ קבוצה בעלי ארבע רגליים (Tetrapoda)

קישורים חיצוניים
----------------

ויקישיתוף מדיה וקבצים בנושא **חולייתנים לסתניים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
 |

| השתלשלות אבולוציונית ליונקים |
| --- |
| 

|  |
| --- |
| בעלי חיים > מיתרניים > בעלי גולגולת > בעלי חוליות > חולייתנים לסתניים > בעלי סנפירים בשרניים > בעלי ארבע רגליים > בעלי שפיר עוברי > סינאפסידה > תראפסידה > קיינודונטיים > דמויי יונקים > יונקים |

 |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph376362

 |
**פתן אלמוגי בראון** (שם מדעי: *Micrurus browni*) הוא מין של נחש ארסי ממשפחת הפתניים. הוא שייך לסוג בעל צבעי אזהרה אדומים, צהובים ושחורים. הוא מצוי ממערב מקסיקו ודרומה לאורך אמריקה הלטינית עד לגואטמלה. מקור השם אינו מצבעו (חום באנגלית) אלא משמו של החוקר האמריקאי ברייס בראון (1920–2008).

נחש זה יכול להגיע ל-100 ס"מ אורך, אך רובם באורך 50–70 ס"מ. הוא בעל קשקשים חלקים, ראש ועיניים גדולים וסימני אזהרה בצבעי שחור שמסביבו לבן, צהוב ואדום שלוקח יותר שטחים באורך. הראש שחור ולעיתים ישנו גם סימן צהוב עליהם.

הוא נפוץ מקינטנה רו במקסיקו עד לגואטמלה. הוא נוטה לחיות באזורים לחים בהם הוא יכול לשתות וביערות שונים באזור חיותו.

נחש זה כמו רוב קרוביו הוא אגרסיבי ופעיל יום, מה שעלול לגרום לעימות עם אנשים. הארס שלו קטלני ופוגע בעצבים וברקמות ולעיתים אף גורם למוות. הארס עצמו מיועד להרוג את טרפו הכולל צפרדעים ודו-חיים נוספים, לטאות ואף נחשים אחרים.

תת-מינים
--------

ישנם 3 תת-מינים לפתן זה:

* *Micrurus browni browni*
* *Micrurus browni importunus*
* *Micrurus browni taylori*

קישורים חיצוניים
----------------

ויקישיתוף מדיה וקבצים בנושא **פתן אלמוגי בראון** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ITIS
* NCBI
* GBIF
 |

* פתן אלמוגי בראון באתר reptile-database.reptarium

הערות שוליים
------------

1. ↑  פתן אלמוגי בראון באתר הרשימה האדומה של IUCN
**כביש הטבעת הפנימי של לונדון** (באנגלית: **London Inner Ring Road**) הוא ציר היקפי אשר מקיף את מרכז העיר לונדון ומורכב ממספר רחובות וכבישים. 

הוא נחשב לכביש הטבעת *הפנימי* כדי להבדילו מכביש הטבעת האמצעי המקיף אותו וכביש הטבעת של לונדון (כביש M25) שנחשב לציר החיצוני ביותר המקיף את רוב העיר (באורך של 188 ק"מ). הציר מהווה גם את גבולו של אזור אגרת גודש בלונדון, אשר הכניסה לתוכו מוגבלת ומותנית בתשלום אגרה, זאת כדי להגביל את כמות התנועה בכבישים המרכזיים והפנימיים של העיר.

היסטוריה
--------

בתחילת המאה ה-20 החלה להיווצר בעיית תחבורה אמיתית בעיר לונדון. לאורך השנים הועלו מספר הצעות להתמודדות עם הבעיה, עד שבשנת 1938 פורסמו מסקנות לגבי פיתוח כבישים מהירים על ידי המהנדסים צ'ארלס ברסלי ואדוארד לוטיינס. מספר שנים לאחר מכן פטריק אלברקרומבי, מעצב ערים ואדריכל, פרסם שני מחקרים (בין 1943–1944) לגבי הבעיות השונות של לונדון. בין היתר הציע אלברקרומבי להקים מספר כבישי טבעת סביב מרכז העיר, כאשר כל אחד מהם רחוק ורחב יותר מקודמו. תוכניות אלו לא מומשו בתקופה זו משום סיומה של מלחמת העולם השנייה והבעיות הכלכליות שבאו לאחריה.

בשנות ה-60 המועצה של לונדון הגדולה הגתה את תוכנית ארבעה כבישי הטבעת סביב העיר. חלקים משתי הטבעות החיצוניות נבנו בתחילת שנות ה-70, אך שתי הטבעות הפנימיות שהיו עתידות להיבנות בתוך החלקים הפנימיים של העיר נתקלו בהתנגדות ורק קטעים בודדים נבנו ולבסוף התוכנית בוטלה בשנת 1973 לאור ההתנגדות הרבה. למרות זאת, מיזם כביש הטבעת הפנימי יצא בכל זאת לפועל על ידי הרחבת מספר רחובות והגדרה רעיונית של ציר הטבעת. כך גם היה לגבי רוב כביש הטבעת האמצעי, בעוד שכביש הטבעת החיצוני שקיבל את השם M25, אכן יצא לפועל ונבנה בין השנים 1975–1986.

הרחובות המרכיבים את כביש הטבעת
------------------------------

גשר מצודת לונדון הנמצא על צידו המזרחי של הציר.
חלקו הדרומי של פארק ליין, בצידו המערבי של הציר.
מהנקודה הצפונית ביותר ועם כיוון השעון:

* דרך פנטונוויל (לכל אורכו)
* דרך סיטי (לכל אורכו)
* רחוב ישן (חלק קטן של כ-200 מטרים)
* רחוב איסטרן הגדול (לכל אורכו)
* רחוב קומרשל (לכל אורכו)
* רחוב אלדגייט היי (חלק קטן של כ-250 מטרים)
* רחוב מנסוואל (לכל אורכו)
* דרך גשר מצודת לונדון ובמרכזו גשר מצודת לונדון (המעבר המזרחי על נהר התמזה)
* דרך ניו קנט (לכל אורכו)
	+ כיכר אלפנט אנד קאסל
* רחוב קנינגטון ליין (לכל אורכו)
* כביש A202 וגשר ווקסהול אליו הוא מוביל (המעבר המערבי על נהר התמזה)
* דרך גשר ווקסהול (לכל אורכו)
* כביש A302 המתפצל לשני כבישים חד-סיטריים ליד תחנת ויקטוריה
* רחוב גרובנור פלייס (לכל אורכו)
	+ פינת הייד פארק
* פארק ליין (לכל אורכו)
	+ מארבל ארץ'
* דרך אג'וור (חלקו הדרומי של הרחוב, כ-800 מטרים)
* דרך מרילבון (לכל אורכו)
* דרך יוסטון (לכל אורכו, מהווה המשך לדרך מרילבון ומתחבר לרחוב פנטונוויל)

ראו גם
------

| עיינו גם בפורטלים: |
| --- |
|  | **פורטל לונדון** |
|  | **פורטל תחבורה** |

* כביש הטבעת של לונדון

קישורים חיצוניים
----------------

ויקישיתוף מדיה וקבצים בנושא **כביש הטבעת הפנימי של לונדון** בוויקישיתוף
* אודות הכביש באתר 'כבישי הממלכה המאוחדת'.
* "פורסמה תוכנית 30 מיליארד לירות שטרלינג לכבישי לונדון", הלונדוניסט, 10 ביולי 2013.